Návrh ROZHODNUTIE RADY o pozícii, ktorú má Európska únia zaujať na jedenástom zasadnutí Konferencie zmluvných strán Bazilejského dohovoru o riadení pohybov nebezpečných odpadov cez hranice štátov a ich zneškodňovaní, pokiaľ ide o zmeny a doplnenia zoznamu odpadu uvedeného v prílohe IX (zoznam B) k uvedenému dohovoru /* COM/2013/093 final - 2013/0055 (NLE) */





DÔVODOVÁ SPRÁVA 1. Bazilejským dohovorom o riadení pohybov nebezpečných odpadov cez hranice štátov a ich zneškodňovaní z 22. marca 1989 (ďalej len „Bazilejský dohovor“) sa stanovuje postup kontroly vývozu a dovozu nebezpečného odpadu medzi zmluvnými stranami. Dohovor nadobudol platnosť v roku 1992 a v súčasnosti je záväzný pre 175 zmluvných strán. Európska únia je zmluvnou stranou Bazilejského dohovoru. 2. Postup týkajúci sa zmeny a doplnenia príloh k Bazilejskému dohovoru sa riadi článkami 17 a 18 dohovoru. Každú zmenu a doplnenie musí navrhnúť zmluvná strana a sekretariát musí návrh oznámiť všetkým zmluvným stranám aspoň šesť mesiacov pred zasadnutím, na ktorom sa navrhne jeho prijatie. Každý takýto návrh sa musí prijať na zasadnutí Konferencie zmluvných strán a účinnosť môže nadobudnúť šesť mesiacov potom, ako ho depozitár oznámi formou obežníka. 3. Príloha IX k Bazilejskému dohovoru obsahuje zoznam odpadu. Na odpad uvedený v zozname sa nebude vzťahovať článok 1 ods. 1 písm. a) dohovoru, a teda sa nebude považovať za „nebezpečný odpad“ na účely dohovoru, výnimkou je prípad, ak obsahuje materiály uvedené v prílohe I v takej miere, že vykazuje vlastnosti uvedené v prílohe III. V prílohe I sa uvádzajú kategórie odpadu, ktorý je potrebné kontrolovať (toky odpadu), a komponenty odpadu. Príloha III obsahuje zoznam nebezpečných vlastností. V januári a februári 2011 sa predložilo týchto päť žiadostí o nové zápisy odpadu do prílohy IX (zoznam B) k Bazilejskému dohovoru: a) neoddeliteľné plastové frakcie z predbežného spracovania použitých obalov na kvapalné látky, b) priľnavý laminovaný odpad zo samolepiacich štítkov obsahujúci suroviny používané pri výrobe materiálu na štítky, ktoré nespadajú do položky B3020 v prílohe IX, c) neoddeliteľné plastovo-hliníkové frakcie z predbežného spracovania použitých obalov na kvapalné látky. d) čistý biologicky rozložiteľný odpad pochádzajúci z poľnohospodárstva, pestovania zeleniny a ovocia, lesného hospodárstva, zo záhrad, z parkov a cintorínov. e) kompozitné obaly zložené hlavne z papiera a čiastočne z plastu, ktoré neobsahujú rezíduá a ktoré nespadajú do položky B3020 v prílohe IX. 4. Uvedené zápisy odpadu sa doplnili do prílohy IIIB k nariadeniu Európskeho parlamentu a Rady (ES) č. 1013/2006 zo 14. júna 2006 o preprave odpadu[1] predbežne, kým sa prijme rozhodnutie o ich zaradení do prílohy IX (zoznam B) k Bazilejskému dohovoru. Toto rozhodnutie sa prijalo prostredníctvom nariadenia Komisie (EÚ) č. 135/2012, ktorým sa mení a dopĺňa nariadenie (ES) č. 1013/2006 s cieľom začleniť nezaradený odpad do jeho prílohy IIIB[2]. 5. Otvorená pracovná skupina (OEWG) na svojom ôsmom zasadnutí 25. – 28. septembra 2012 zobrala na vedomie návrhy na zmeny a doplnenia. Po diskusiách o týchto návrhoch OEWG v odseku 2 svojho rozhodnutia OEWG-8/6 súhlasila s postúpením tohto návrhu zápisu do prílohy IX k dohovoru Konferencii zmluvných strán Bazilejského dohovoru na zváženie na jej jedenástom zasadnutí v máji 2013 (COP-11): „B3075 prírodná rastlinná odpadová biomasa pochádzajúca z poľnohospodárstva, pestovania zeleniny a ovocia, lesného hospodárstva, záhrad, parkov a cintorínov, ktorá neobsahuje materiály uvedené v prílohe I v dostatočne vysokých koncentráciách na to, aby vykazovala vlastnosti uvedené v prílohe III, ani invázne druhy.“ OEWG v odseku 3 rozhodnutia OEWG-8/6 takisto vzala na vedomie tento možný alternatívny návrh zápisu do prílohy IX k dohovoru, ktorý sa má na COP-11 zvážiť a v ktorom možno spojiť štyri z návrhov, pričom upozornila, že navrhované zmeny a doplnenia týkajúce sa laminovaných odpadov zo samolepiacich štítkov sa môžu ale nemusia začleniť: „B3025 kompozitné obaly zložené [hlavne] z papiera, plastu a hliníka [a frakcií obsahujúcich tieto materiály] z predbežného spracovania takýchto obalov [vrátane [priľnavých] laminovaných odpadov zo samolepiacich štítkov], ktoré neobsahujú rezíduá ani materiály uvedené v prílohe I v dostatočne vysokých koncentráciách na to, aby vykazovali vlastnosti uvedené v prílohe III.“ 6. COP-11 sa môže rozhodnúť začleniť do prílohy IX (zoznam B) k dohovoru akékoľvek zápisy odpadu navrhnuté v žiadostiach alebo akékoľvek zápisy odpadu, ktoré postúpila otvorená pracovná skupina (OEWG) na svojom ôsmom zasadnutí, alebo akékoľvek z uvedených zápisov, ktoré obsahujú modifikácie. 2013/0055 (NLE) Návrh ROZHODNUTIE RADY o pozícii, ktorú má Európska únia zaujať na jedenástom zasadnutí Konferencie zmluvných strán Bazilejského dohovoru o riadení pohybov nebezpečných odpadov cez hranice štátov a ich zneškodňovaní, pokiaľ ide o zmeny a doplnenia zoznamu odpadu uvedeného v prílohe IX (zoznam B) k uvedenému dohovoru RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 191 ods. 1 v spojení s jej článkom 218 ods. 9, so zreteľom na návrh Európskej komisie, keďže: (1) Bazilejský dohovor o riadení pohybov nebezpečných odpadov cez hranice štátov a ich zneškodňovaní vstúpil do platnosti v roku 1992. (2) Podľa článkov 17 a 18 Bazilejského dohovoru sa zmeny a doplnenia k nemu prijímajú na zasadnutí Konferencie zmluvných strán. (3) V januári a februári 2011 sa predložilo päť žiadostí o nové zápisy odpadu do prílohy IX (zoznam B) k dohovoru. Tieto zápisy sa prostredníctvom nariadenia Komisie (EÚ) č. 135/2012, ktorým sa mení a dopĺňa nariadenie (ES) č. 1013/2006 o preprave odpadu s cieľom začleniť nezaradený odpad do jeho prílohy IIIB[3], doplnili do prílohy IIIB k nariadeniu Európskeho parlamentu a Rady (ES). č. 1013/2006 zo 14. júna 2006 o preprave odpadu[4] predbežne, kým sa prijme rozhodnutie o ich zaradení do prílohy IX (zoznam B) k dohovoru. (4) Otvorená pracovná skupina (OEWG) na svojom ôsmom zasadnutí 25. – 28. septembra 2012 zobrala na vedomie predložené návrhy a súhlasila s postúpením dvoch návrhov záznamov do prílohy IX k dohovoru Konferencii zmluvných strán Bazelijského dohovoru na zváženie na jej jedenástom zasadnutí. (5) Konferencia zmluvných strán Bazilejského dohovoru môže na svojom jedenástom zasadnutí rozhodnúť o začlenení akýchkoľvek zápisov odpadu navrhnutých v žiadostiach alebo akýchkoľvek zápisov odpadu, ktoré postúpila otvorená pracovná skupina na svojom ôsmom zasadnutí, alebo akékoľvek z uvedených zápisov, ktoré obsahujú modifikácie, do prílohy IX (zoznam B) k dohovoru, PRIJALA TOTO ROZHODNUTIE: Článok 1 Pozícia, ktorú má Európska únia zaujať na jedenástom zasadnutí Konferencie zmluvných strán Bazilejského dohovoru, je v prospech začlenenia akýchkoľvek zápisov odpadu navrhnutých v predložených žiadostiach alebo akýchkoľvek zápisov odpadu, ktoré postúpila otvorená pracovná skupina na svojom ôsmom zasadnutí, alebo akékoľvek z uvedených zápisov, ktoré obsahujú modifikácie, do prílohy IX (zoznam B) k dohovoru. Na menších úpravách tejto pozície sa môžu predstavitelia Únie dohodnúť počas jedenásteho zasadnutia Konferencie zmluvných strán k Bazilejskému dohovoru bez ďalšieho rozhodnutia Rady. Článok 2 Rozhodnutie z jedenásteho zasadnutia Konferencie zmluvných strán k Bazilejskému dohovoru, pokiaľ ide o zmeny a doplnenia prílohy IX (zoznam B) k dohovoru, sa po prijatí uverejní v Úradnom vestníku Európskej únie. Článok 3 Toto rozhodnutie nadobúda účinnosť [dňa]. V Bruseli Za Radu predseda [1] Ú. v. EÚ L 190, 12.7.2006, s. 1. [2] Ú. v. EÚ L 46, 17.2.2012, s. 30. [3] Ú. v. EÚ L 46, 17.2.2012, s. 30. [4] Ú. v. EÚ L 190, 12.7.2006, s. 1.